[pic] | KOMISIJA EVROPSKIH SKUPNOSTI |

Bruselj, 6.7.2009

COM(2009) 339 konč.

Predlog

UREDBA SVETA

o zaključku delnega vmesnega pregleda protidampinških ukrepov, ki se uporabljajo za uvoz nekaterih vreč in vrečk iz plastičnih mas s poreklom iz Ljudske republike Kitajske

OBRAZLOŽITVENI MEMORANDUM

1. OZADJE PREDLOGA

- Razlogi za predlog in njegovi cilji

Ta predlog zadeva uporabo Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti, kakor je bila nazadnje spremenjena z Uredbo Sveta (ES) št. 2117/2005 z dne 21. decembra 2005 („osnovna uredba“) v postopku glede uvoza nekaterih vreč in vrečk iz plastičnih mas s poreklom med drugim iz Ljudske republike Kitajske.

- Splošno ozadje

Ta predlog je nastal pri izvajanju osnovne uredbe in je posledica preiskave, ki je bila izvedena v skladu z vsebinskimi in postopkovnimi zahtevami iz osnovne uredbe.

- Obstoječe določbe na področju, na katero se nanaša predlog

Uredba Sveta (ES) št. 1425/2006 o uvedbi dokončne protidampinške dajatve na uvoz nekaterih vreč in vrečk iz plastičnih mas s poreklom iz Ljudske republike Kitajske in Tajske ter o zaključku postopka glede uvoza nekaterih vreč in vrečk iz plastičnih mas s poreklom iz Malezije, nazadnje spremenjena z Uredbo Sveta (ES) št. 189/2009.

- Usklajenost z drugimi politikami in cilji Unije

Se ne uporablja.

2. POSVETOVANJE Z ZAINTERESIRANIMI STRANKAMI IN OCENA UčINKA

- Posvetovanje z zainteresiranimi strankami

Zainteresiranim strankam, ki jih zadeva postopek, je bila dana možnost, da zagovarjajo svoje interese med preiskavo v skladu z določbami osnovne uredbe.

- Zbiranje in uporaba izvedenskih mnenj

Zunanje izvedensko mnenje ni bilo potrebno.

- Ocena učinka

Ta predlog je posledica izvajanja osnovne uredbe.

Osnovna uredba ne vključuje splošne ocene učinka, pač pa vsebuje izčrpen seznam pogojev, ki jih je treba oceniti.

3. PRAVNI ELEMENTI PREDLOGA

- Povzetek predlaganih ukrepov

Komisija je 11. julija 2008 na zahtevo zadevnega proizvajalca izvoznika začela delni vmesni pregled, omejen na damping v zvezi z enim proizvajalcem izvoznikom nekaterih vreč in vrečk iz plastičnih mas s poreklom iz Ljudske republike Kitajske.

Zadevna družba je 24. marca 2009 umaknila svoj zahtevek za pregled. Med premislekom o tem, ali bi bilo upravičeno nadaljevati s preiskavo po uradni dolžnosti, je bilo sklenjeno, da je pregled treba zaključiti. Zato se predlaga, da Komisija sprejme priloženi predlog uredbe, ki ga je treba objaviti v Uradnem listu Evropske unije najpozneje do 10. julija 2009.

- Pravna podlaga

Uredba Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti, kakor je bila nazadnje spremenjena z Uredbo Sveta (ES) št. 2117/2005 z dne 21. decembra 2005.

- Načelo subsidiarnosti

Predlog je v izključni pristojnosti Skupnosti. Načelo subsidiarnosti se zato ne uporablja.

- Načelo sorazmernosti

Predlog je v skladu z načelom sorazmernosti iz naslednjih razlogov:

Oblika ukrepanja je opisana v osnovni uredbi in ne dopušča možnosti nacionalnega odločanja.

Navedba o načinu zmanjšanja finančne in upravne obremenitve Skupnosti, nacionalnih vlad, regionalnih in lokalnih organov, gospodarskih subjektov in državljanov ter njeni sorazmernosti z zastavljenim ciljem predloga se ne uporablja.

- Izbira instrumentov

Predlagani instrumenti: uredba.

Druge oblike ne bi bile ustrezne iz naslednjega razloga:

druga sredstva ne bi bila primerna, ker osnovna uredba ne predvideva drugih možnosti.

4. PRORAČUNSKE POSLEDICE

Predlog ne vpliva na proračun Skupnosti.

Predlog

UREDBA SVETA

o zaključku delnega vmesnega pregleda protidampinških ukrepov, ki se uporabljajo za uvoz nekaterih vreč in vrečk iz plastičnih mas s poreklom iz Ljudske republike Kitajske

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti[1] („osnovna uredba“), in zlasti člena 11(3) Uredbe,

ob upoštevanju predloga Komisije, predloženega po posvetovanju s svetovalnim odborom,

ob upoštevanju naslednjega:

1. POSTOPEK

1.1. Veljavni ukrepi

(1) Svet je z Uredbo (ES) št. 1425/2006[2] uvedel dokončno protidampinško dajatev na uvoz nekaterih vreč in vrečk iz plastičnih mas s poreklom iz med drugim Ljudske republike Kitajske. Uredba je bila nazadnje spremenjena z Uredbo Sveta (ES) št. 189/2009[3]. Za osem družb z individualnimi dajatvami slednje znašajo od 4,3 % do 12,8 %. Za sodelujoče družbe brez individualnih dajatev znaša dajatev 8,4 %, preostala dajatev pa 28,8 %.

1.2. Zahtevek za pregled

(2) Komisija je 25. marca 2008 od enega proizvajalca izvoznika nekaterih vreč in vrečk iz plastičnih mas s poreklom iz Ljudske republike Kitajske prejela zahtevek za delni vmesni pregled v skladu s členom 11(3) osnovne uredbe.

(3) Zahtevek je vložila družba CeDo Shanghai Limited („CeDo Shanghai“ ali „vložnik“).

(4) Vložnik je med drugim trdil, da so se njegove izvozne cene nekaterih vreč in vrečk iz plastičnih mas za Skupnost znatno povečale, in sicer bistveno bolj kot konstruirana normalna vrednost, ki temelji na vložnikovih proizvodnih stroških v Ljudski republiki Kitajski, ter da je to zmanjšalo ali odpravilo damping. Zato nadaljevanje izvajanja ukrepov na trenutnih ravneh, ki temeljijo na prej ugotovljeni stopnji dampinga, za preprečevanje dampinga ni več potrebno.

1.3. Začetek

(5) Po posvetovanju s svetovalnim odborom je Komisija ugotovila, da obstajajo zadostni dokazi, ki upravičujejo začetek delnega vmesnega pregleda, zato je z obvestilom („obvestilo o začetku“), objavljenim v Uradnem listu Evropske unije [4], začela delni vmesni pregled v skladu s členom 11(3) osnovne uredbe, po obsegu omejen na preiskavo dampinga v zvezi z družbo CeDo Shanghai. „Zadevni izdelek“ je bil isti kot izdelek v Uredbi Sveta (ES) št. 1425/2006, kakor je bila spremenjena, in sicer vreče in vrečke iz plastičnih mas, ki vsebujejo najmanj 20 mas. % polietilena, njihova debelina pa ne presega 100 mikrometrov (μm), s poreklom iz Ljudske republike Kitajske, uvrščene pod oznake KN ex 3923 21 00, ex 3923 29 10 in ex 3923 29 90 (oznake TARIC 3923 21 00 20, 3923 29 10 20 in 3923 29 90 20).

(6) Preiskava dampinga je zajela obdobje od 1. julija 2007 do 30. junija 2008.

(7) Komisija je vložnika, predstavnike industrije Skupnosti in predstavnike države izvoznice uradno obvestila o začetku pregleda. Zainteresiranim strankam je bila dana možnost, da pisno izrazijo svoja stališča in zaprosijo Komisijo za zaslišanje v roku iz obvestila o začetku.

2. UMIK ZAHTEVKA IN ZAKLJUČEK POSTOPKA

(8) S pismom Komisiji z dne 24. marca 2009 je CeDo Shanghai uradno umaknila svoj zahtevek za delni vmesni pregled protidampinških ukrepov, ki se uporabljajo za uvoz nekaterih vreč in vrečk iz plastičnih mas s poreklom iz med drugim Ljudske republike Kitajske.

(9) Premišljevalo se je, ali bi bilo upravičeno nadaljevati s preiskavo po uradni dolžnosti. Komisija je bila mnenja, da zaključek preiskave ne bi vplival na že veljaven protidampinški ukrep in da ne bi bil v nasprotju z interesi Skupnosti. Na podlagi tega je preiskavo treba zaključiti.

(10) Zainteresirane stranke so bile obveščene glede načrtovanega zaključka preiskave ter imele možnost predložiti svoje pripombe. Vendar ni bila prejeta nobena pripomba, ki bi to odločitev lahko spremenila.

(11) Zato se ugotavlja, da je treba pregled v zvezi z uvozom nekaterih vreč in vrečk iz plastičnih mas s poreklom iz med drugim Ljudske republike Kitajske zaključiti brez spremembe veljavnih protidampinških ukrepov –

SPREJEL NASLEDNJO UREDBO:

Člen 1

Delni vmesni pregled protidampinških ukrepov, ki se uporabljajo za uvoz nekaterih vreč in vrečk iz plastičnih mas s poreklom iz med drugim Ljudske republike Kitajske, začet v skladu s členom 11(3) Uredbe (ES) št. 384/96, se zaključi brez spremembe veljavnih protidampinških ukrepov.

Člen 2

Ta uredba začne veljati dan po objavi v Uradnem listu Evropske unije .

Uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

[1] UL L 56, 6.3.1996, str. 1.

[2] UL L 270, 29.9.2006, str. 4.

[3] UL L 67, 12.3.2009, str. 5.

[4] UL C 176, 11.7.2008, str. 9.